Imtella' Marzu 26, 2021 - Aġġornata 26 Ta' Marzu, 2021 6:17pm Is-Supretendent tas-Saħħa Pubblika Charmaine Gauci kkonfermat li sitt persuni li ħadu ż-żewġ dożi mietu pożittivi għall-Covid-19. Fil-bulettin mediku ta' kull ġimgħa, il-Prof. Guaci rrimarkat li b'mod ġenerali effett tat-tilqim kien hemm tnaqqis fl-imwiet u s'issa kienu sitta l-każi magħrufa f'Malta ta' persuni mlaqqma biż-żewġ dożi li mietu. Qalet li dan jikkonferma li filwaqt li t-tilqima toffri l-ogħla protezzjoni, wara li titlaqqam persuna għandha tibqa' ssegwi l-miżuri u jekk ikun hemm sintomi titkellem mill-ewwel. Dan għall-fatt li ebda tilqima mhi 100% effiċjenti. Minkejja dan il-Professur Gauci qalet li l-istrateġija tat-tilqim miexja tajjeb, bi kważi 50,000 persuna ħadu ż-żewġ dożi u għalhekk għandhom l-ogħla protezzjoni għall-virus. It-total ta' dożi li ngħataw fi tliet xhur issa qabeż il-166,000 bl-aħħar 6,000 doża ngħataw fl-aħħar 24 siegħa.